
				Introduksjon

				Jeg var 35 år gammel da jeg begynte arbeidet med å skrive denne boka. Det er ganske ungt, vil de fleste tenke. Hvorfor skal hun skrive en bok om å gå inn i overgangsalderen? Og det har jeg også tenkt på. Hva har jeg å komme med når jeg ikke har erfaring på egen hånd? De aller fleste bøker om temaet er skrevet av kvinner eller helsepersonell som allerede er i peri-menopause eller er postmenopausale, og som innså hvilken stor omveltning denne livsfasen har da de sto midt oppi den selv. Jeg er foreløpig et stykke unna det. Eller? De yngste pasientene mine som var i perimenopause, var nemlig 35. Kunne jeg selv være i perimenopause? Og hvordan skulle jeg i så fall vite om jeg var det? 

				Jeg var mye i tvil den første tiden. Var det fordi jeg fordypet meg i peri-menopause at jeg trodde jeg kunne være der? At jeg så perimenopause overalt? Det ble mange indre diskusjoner, men jeg innså etter hvert at jeg var der og bestilte time hos gynekolog. Jeg har hørt og lest det gang på gang: Gynekologer og helsepersonell som ikke forstår at de er der selv, ikke engang når hetetoktene kommer, og de nærmer seg menopause. Så det er ikke så rart, kanskje, at ikke jeg heller innså det med en gang. 

				Så tidlig? Jeg kan allerede høre protestene fra både kvinner og helsepersonell. Dette er noe som skjer i 50-årene; kvinner i 30-årene trenger ikke tenke på sånt. Det er lenge til! Kan det være stress? Jeg kan fortsatt si til en på 48 år 

				at ulike symptomer har mest sannsynlig med at hun snart kommer i overgangsalderen. Nei, allerede? svarer hun da. Jeg trodde det var lenge til.

				Og det kan det være. For når gjennomsnittsalder for menopause er 51–53 år for etniske hvite nordmenn, betyr det at de fleste går inn i menopause når de er mellom 46 og 58 år gamle. Hvis vi sier at perimenopause kan starte fra 2 til 10 år før, kan altså symptomene begynne ved 36 års alder og fortsatt være innenfor det normale. Og hele 9 prosent av oss går tidlig inn i overgangsalder ved å miste menstruasjonen innen fylte 45.

				Jeg snakker med flere og flere som dette kan gjelde, i 30-årene, ikke bare pasienter, men også venninner. Venninner på 35 år som sier at de ikke føler seg helt som seg selv, at noe har skjedd, og de lurer på om de er i perimeno-pause. Og dette kan være noe det første kvinner sier om det å komme i perimenopause. At de ikke føler seg som seg selv. At noe skurrer. Men selv om vi kan få symptomer i 30-årene, er det sjelden studier på feltet inkluderer kvinner som er yngre enn 40 år gamle, trolig fordi det har vært vanligst å få symptomer i midten av 40-årene og at de øker mot 50-årsalder. I en nylig amerikansk studie som også inkluderte 30-åringer, så man imidlertid at 30 prosent av deltakerne mellom 30 og 45 hadde oppsøkt lege på grunn av symptomer på perimenopause. Over 25 prosent av dem i aldersgruppen 30–35 var blitt fortalt av helsepersonell at de var i perimenopause, mens tilsvarende tall for aldersgruppen 36–40 var 40 prosent. Nå høres disse tallene ganske høye ut sammenlignet med tallene vi hittil har i Norge, så jeg tror ikke vi vil se like høye tall her. Tilsvarende studier på norsk befolkning har dessverre ikke vært gjort, men det er likevel en god indikasjon på at perimenopause kan og bør vurderes i 30-årene. 

				Perimenopause og overgangsalder er noe det har vært lite tilgjengelig kunnskap om for allmennheten. For hvilken fysiologisk hendelse som påvirker omtrent halve populasjonen, hvor plagene kan vare i flere tiår, som rammer alle organene i kroppen og øker risiko for en rekke syk-dommer blir knapt nevnt på medisin- og helsestudier? Jo, overgangsalderen. 

				På medisinstudiet i Oslo er forelesningen om overgangsalder på 45 minutter og valgfri. Selv gynekologer jeg har snakket med, forteller atde hadde kun én time om overgangsalder i forbindelse med spesialiseringen! Nylig var jeg på et seminar for fastleger om overgangsalder, og av 100 fastleger var det kun 3 mannlige fastleger. Vi hadde selv bortimot ingen opplæring i dette på fysioterapistudiet. Hvis pasienten var en kvinne i 40-årene, var symptomene beskrevet som diffuse og mest sannsynlig forårsaket av at hun var stresset eller sliten. Jeg sier ikke at stress og lavt energinivå ikke kan være medvirkende årsak til hennes plager. Men det er helt absurd at overgangsalderen er et felt som blir ekstremt lite omtalt, også i utdanningen av helsepersonell. Hvis jeg spør en forsamling med kvinner i 30- og begynnelsen av 40-årene om de vet hva perimenopause er, svarer de fleste nei. Så hva skal vi se etter når verken du selv eller helsepersonell har nok kunnskap om fenomenet?

				Det er ikke bare på helsestudier at perimenopause har vært nedprioritert. Da jeg søkte på perimenopause i pubmed, som er den største medisinske samlingen av forskningsartikler på verdensbasis, fikk jeg opp ca. 7000 artikler. Til sammenligning fikk jeg opp ca. 31 600 ved å søke på «erectile dysfunction». Det er ikke det at jeg ikke synes at impotens hos menn er viktig å behandle. Men perimenopause er noe alle kvinner skal gjennom på et tidspunkt og burde derfor hatt litt høyere prioritering i forskningen. I dag får du kjøpt Viagra reseptfritt på apoteket, det er tilgjengelig for alle. Hormonbehandling for kvinner, derimot, er fortsatt temmelig utilgjengelig, ikke på blå resept, og stadig er det tomt for hormonplaster slik at kvinner ikke får den behandlingen de har behov for. Sammenligner vi perimeno-pause med graviditet, finnes det over 1 200 000 forskningsartikler og på menopause ca. 100 000 artikler. Perimenopause er ikke et prioritert forskningsområde. 

				Da jeg googlet «why is perimenopause …», kom forslag nummer to: «popular». Jeg ville heller tenkt upopulært? Et tabu? Jeg har hørt det samme om syklus, perimenopause og menopause. Det er blitt populært. Kvinner 

				forteller at de etter å ha vært hos legen og fortalt om symptomer og ønsker om hjelp, har fått til svar at dette er blitt en trend. Når ble det at kvinner søker kunnskap og er interessert i helt vanlige fysiologiske funksjoner, populært? Endelig kan vi snakke høyt om noe som har vært, og blant veldig mange fortsatt er, et stort tabu. Mye på grunn av kulturelt stigma rundt kvinner, og at medisinsk forskning historisk har vært ledet av og utført på menn. I USA ble det ikke påbudt å ha kvinner med i medisinske studier før i 1993. Her i Norge ble det satt i gang en bevisstgjøring om at kvinner var underrepresentert i medisinske studier etter at Norges forskningsråd i 1989/1990 opprettet eget forskningsråd for kvinnehelse. Det har blitt en god del bedre, men Kvinnehelseutvalgets utredning i NOU 2023:5 peker på at kvinner fortsatt er underrepresentert, utelatt og feilrepresentert innen medisinske studier. 

				Det å komme i overgangsalder har blitt sett på som at man mister femi-niniteten sin, at man er blitt gammel og av lavere verdi. Det har ført til at mange kvinner, spesielt kvinner i offentligheten, har skjult symptomer på perimenopause. De har vært redde for å bli sykeliggjort, at omgivelsene skal tro at de ikke kan gjøre jobben sin. Og vi kan se det på tv og i media, at det tradisjonelt har vært få kvinner i overgangsalder som blir represen-tert. Her en dag skulle jeg lage presentasjon til et foredrag, og jeg lette etter bilder av kvinner i overgangsalder i en stor bildebank jeg bruker. Jeg fant nesten ingen bilder av kvinner i 40-årene. De var enten unge eller eldre med mye rynker og grått hår. Imellom der var det kanskje en håndfull. Du ser det også i Hollywood, selv om det der begynner å bli bedre. Men de kvinnelige karakterene er stort sett yngre eller eldre. Det er veldig få hovedroller til kvinner i denne aldersgruppen. 

				Stillheten gjennom historien har ført til at kvinner har lidd alene uten å snakke om det. Det er ikke sånn at det er først nå kvinner har symp-tomer og at det er populært. Endelig har vi kommet så langt at kvinner kjempe for seg selv og krever bedre hjelp. Kjendiser bruker stemmen sin på å informere om hvordan perimenopause og menopause kan arte seg, om 

				manglende hjelp og hva som til slutt har fungert for dem. Et godt eksempel er da Drew Barrymore fikk sin første hetetokt på tv, og hun sa det rett ut uten å prøve å dekke over det. Eller Halle Berry som fortalte at hun fikk diagnosen herpes av legen da hun søkte hjelp for smerter under samleie, mens hun egentlig hadde tørr skjede fordi østrogennivået sank i peri-menopause. Historier som dette er veldig viktig for at kvinner, og alle som har kvinner i livet sitt, skal få større forståelse for hvilke symptomer som kan oppstå. Det er virkelig på høy tid at vi snakker om dette! Ny og økende kunnskap kan være årsak til at flere oppdager at de er i perimenopause tidligere enn før. Jeg vet ikke om det bare er fordi jeg selv har fått mer kunnskap om perimenopause. Men oftere enn før vurderer jeg nå peri-menopause som mulig årsak til symptomer som oppstår i 30-årene og starten av 40-årene. 

				I Vesten er både perimenopause og menopause noe mange gruer seg til, unngår å snakke om og dysser ned. Jeg synes vi burde se på det på en mer positiv måte. Japanere har en mer positiv innstilling til det, da menopause kalles konenki, som betyr fornyelse og energi. De ser på denne fasen som en overgang heller enn som en sykdom eller en sørgelig konstatering av at man ikke lenger er fruktbar. De kaller det også den andre våren, noe som gir en følelse av at kvinnen blir født litt på ny, får en ny sjanse til å vokse. Blant amerikanske urfolk oppfattes det som et steg opp. Kvinner som er postmenopausale, blir sett på som kloke og erfarne med større makt og er ledere i samfunnet. Vi vet fra mental trening at hvordan språk, både når vi snakker og i indre dialog, har mye å si for hvordan vi har det. Ordene vi bruker, forteller hjernen hvordan den skal påvirke følelser, fysiske reaksjoner og vår motivasjon. Snakker vi kun negativt om dette temaet, vil det kunne påvirke hvordan vi har det i en negativ retning. 

				Visste du at de aller færreste hunndyr kommer i overgangsalder? I naturen er det nemlig slik at det kvinnelige kjønnet ikke trengs etter reproduksjon. Den svir! Det er vi mennesker, hvaler og en type ville sjimpanser fra Uganda som kommer best ut. Blant spekkhoggere er bestemødrene med og fører 

				flokken videre. Den er avhengig av hennes erfaring og kunnskap for å finne ut hvor maten er og hvordan skader unngås, altså for å overleve. Derfor får hun leve videre selv om hun ikke lenger kan reprodusere seg. Vi kan si at dette gjelder her hos mennesker også. Voksne kvinner sitter på enestående erfaringer og en omfattende kunnskapsbank. Tidligere hadde de gjerne vært til stede under flere fødsler og både da og nå har de hatt erfaringsbasert kunnskap om helse. Dette er viktig for videre overlevelse. Også dagens voksne kvinner innehar en kjempestor kompetanse vi som samfunn burde lytte mer til og utnytte oss av. 

				Jeg husker første gang jeg måtte fortelle en pasient at hun var i overgangs-alderen. Jeg var 23 år og turte nesten ikke ta ordet i munnen. Ingen snakket om overgangsalder. Selv hadde jeg nesten ingen kunnskap om temaet, men visste likevel nok om det til at jeg måtte si noe. Jeg var redd for å bli slått ned. Kanskje ikke fysisk, men med blikket og tankene. Heldigvis gikk det bra. I ettertid har jeg skjønt at hun dessuten var langt forbi overgangsalderen. 

				Jeg ble likevel 35 år før jeg kunne snakke helt fritt om det med en pasient som ikke hadde tatt opp temaet selv. Fortsatt opplever jeg at det er tabu. Og jeg må se kvinnen foran meg for å finne ut hvordan jeg skal formulere meg. Nå er jeg ikke så redd for å snakke om det lenger, for når pasienten ramser opp mulige symptomer på perimenopause, trenger hun å få vite det. Slik får hun også et best mulig kunnskapsgrunnlag for hvordan hun skal forholde seg til fasen hun er i, og hvordan den påvirker henne. Nå forteller jeg også om det til pasienter som er et stykke unna perimeno-pause, men som har plager som kan bli verre, slik at de kan forberede seg på det som vil komme. Spesielt de som har ulike problemer etter fødsel, en fase hvor man er i en mini-overgangsalder. Jeg vil at de skal ha mest mulig kunnskap om det de skal gjennom, så de kan ta gode, velinformerte valg.

				De aller fleste begynner å lese om menopause når de er der. Eller har vært der en stund. Mange har kanskje vært noen år i fornektelse. De stikker 

				hodet i sanden og later som ingenting. «Å være i overgangsalderen betyr at jeg er gammel!» 

				Ikke sjelden kan man tro at overgangsalderen inntreffer etter fylte 50 år og begynner med hetetokter. «Jeg er i 40-årene og har ingen hetetokter, så det er sikkert noe annet.» Det mange ikke vet, er hva perimenopause egentlig er: årene før menopause (dagen vi mister mensen). Vi lever en stor del av livet i peri- og postmenopause. Vi lever stort sett lenger enn menn, men vår helsetilstand er dårligere på mange områder. Hva om vi kan være mer forberedt og sette inn tiltak tidligere? Perimenopause er et mulighets-vindu. Hvor du kan sette i gang med tiltak for å beskytte beinmassen, muskelmassen, hjerne og dessuten forebygge hjerte-karsykdommer og livsstilssykdommer. 

				Jeg tror at dersom flere kvinner har denne kunnskapen, vet hva som kan/vil komme og kjenner sin egen kropp bedre, vil de kunne få det så mye bedre! I verste fall vet vi ikke engang hva vi skal se etter, hva vi bør være oppmerksomme på. Og spesielt fordi perimenopausen inntreffer i en fase av livet som kan være strevsom for mange, med barn, jobb, mulig omsorg for aldrende foreldre osv., er det lett å forklare alle symptomer og plager med det som utgangspunkt. Det er vanskelig når man ikke kan være mer konkret enn å påpeke at noe er annerledes. Samtidig kan man ha en følelse av at alt går nedover, de beste årene er forbi, at man er i ferd med å miste seg selv. Det kan være en sorg. 

				Selv om jeg er over gjennomsnittet opptatt av kvinnehelse, både som helsepersonell og som privatperson, kunne jeg tidligere altfor lite om perimenopause og tiden etter. Jeg har vært nysgjerrig på denne fasen jeg har foran meg. Blir den ille? Eller bedre enn jeg frykter? Kan jeg gjøre noe for å hindre at jeg får mange kjipe symptomer? Jeg har hatt mange spørsmål på vegne av meg selv og min reise. Det samme har jeg fått, og får, av mine pasienter og følgere på Instagram. Jeg har ønsket å ligge i forkant slik at jeg kan ha det best mulig. Og det opplever jeg at også 

				mange andre ønsker. Stadig oftere får jeg spørsmålet: «Er det noe jeg kan gjøre for å ha det bedre i denne perioden?» Og: «Jeg har hørt at mange har det bedre i denne perioden av livet også?» 

				Så for et års tid siden gikk jeg i gang med å undersøke hva jeg kan forvente av perimenopause, og hva som ville være lurt av meg å gjøre for å få en best mulig overgang til Livet 2.0. I denne boka vil jeg dele fra oppdagelsesreisen dette har vært, og jeg håper du vil være med inn i vår siste store overgang i livet.

				Kapitlene i boka er redigert i samråd med gynekolog Sofie Lier Godø. Kapittelet Hvordan vet jeg om jeg er i perimenopause er også redigert i samråd med gynekolog Birgitte Mitlid-Mork. 

				Obs: Boka er skrevet for at du skal få mer kunnskap, men den erstatter ikke individuell klinisk vurdering. For at du skal få hjelp som er tilpasset deg og dine behov, er det viktig at du kontakter en lege eller gynekolog med god erfaring på perimenopause. 

				Hva er perimenopause?

				Det er ikke mange år siden jeg hørte om perimenopause første gang. Og jeg er nok ikke alene, tatt i betraktning de tilbakemeldingene jeg får når jeg snakker med kvinner. Her i Norge har vi tradisjonelt brukt ordet overgangsalder mest. Overgangsalderen er perioden der en kvinne mister menstruasjonen. Men det er likevel litt forvirring rundt når denne perioden er, og hva den favner. For noen snakker om overgangsalderen som at det er akkurat når man mister mensen, men hvordan skal da årene før beskrives? Jeg velger derfor, som mange andre, å hovedsakelig benytte begrepene under. Når jeg snakker om overgangsalder, mener jeg hele perioden fra og med perimenopause. 

				Gjennomsnittsalder for å komme i menopause er 51 i Europa og 52/53 i Norge. Det vil si at alt mellom 46 og 58 år er innenfor normalen. Perimenopause kan begynne alt fra to til ti år før menopause. De aller fleste går inn i perimenopause i midten av 40-årene, men en del kan også komme i denne fasen i 30-årene. Regner du 10 år før 46, hvor man fortsatt er innenfor normalen, kan det være 36-årsalder. 

				Noe annet jeg ofte hører, er: «Det burde ikke komme som noe sjokk, du begynner å svette, det gjør de fleste, du vet jo hva som skjer.» For det første vil jeg si at nattesvette og hetetokter kan komme langt ut i perimenopause, kanskje flere år. De færreste vet at de er i denne perioden før det. Og de mangler kunnskapen. Vi har i dag ingen organisert informasjons-formidling om overgangsalderen. I dag er det opp til kvinnen selv 

			

		

		
			
				Premenopause – årene med «regelmessig» menstruasjonssyklus

				Perimenopause – tiden før menstruasjonen opphører

				Veldig tidlig perimenopause: Syklusen er lik eller kortere enn tidligere.Nye symptomer oppstår, og allerede erfarte symptomer i forbindelsemed syklus, f.eks. PMS, forverres. 

				Tidlig perimenopause: Syklusen blir kortere. 

				Sen perimenopause: Sykluslengden blir lengre enn før. Flere symptomer oppstår, typisk er hetetokter og nattesvette. 

				Prematur ovarialinsuffisiens (POI) – siste menstruasjon før 40-årsalder

				Tidlig overgangsalder – siste menstruasjon før 45-årsalder

				Menopause – dagen det er ett år siden siste menstruasjon

				Postmenopause – tiden etter at menstruasjonen har opphørt

				å oppdatere seg og søke hjelp. Og kvinner ønsker informasjon. To av tre kvinner ønsket informasjon for å kunne forberede seg og vite hvordan de kan hjelpe seg selv. Fire av fem ønsket at fastlegen skulle ta opp overgangs-alderen, men kun en av ti rapporterte at fastlegen gjorde det. Har kvinnen kunnskap, så vet vi at det fører til bedre forståelse av det som skjer, mindre usikkerhet og det påvirker hennes holdning og opplevelse positivt. 

				Jeg på min side blir stadig overrasket over hvor lite kvinner vet når de kommer til meg til ulike undersøkelser, og jeg begynner å spørre dem. Og dette selv om de nylig har vært hos gynekologen sin. Når jeg spør hva de vet, svarer de aller fleste «ingenting». Noen har kanskje hørt om hormon-behandling fra en venninne eller søster som ligger før dem i løypa, men få har faktisk satt seg inn i hva som skjer med deres egen kropp i denne perioden av livet. De aller fleste begynner å snakke, om de i det hele tatt gjør det, når de er langt ut i perimenopause. Kanskje til og med post-menopause. Mange kan også si: «Jeg har vært heldig, for jeg har hatt få symptomer.» Når jeg begynner å spørre om ulike symptomer, sperrer de opp øynene. Det er mye de ikke har lagt merke til. Bare det at tinnitus eller brennende tunge kan være et symptom.

				Tidspunktet for når du kommer i menopause, blir bestemt av hvor mange egg du har igjen. En jentebaby blir født med rundt 1–2 millioner egg. For hver måned frem til puberteten mister hun rundt 10 000 egg, og ved puberteten har hun ca. 300 000–400 000 egg igjen. Fra puberteten velger kroppen ut en gruppe egg som skal konkurrere om å bli det vinnende egget, som er det egget den slipper ved eggløsning. Resten dør, og vi mister da rundt 1000 egg hver måned. Ved 30-årsalder har vi mistet 90 prosent av eggene vi ble født med! Ved 40-årsalder har vi 3 prosent igjen. Derfor er det forståelig at det er vanskeligere å bli gravid på dette tidspunktet, men ikke umulig. Vi kan ikke påvirke denne prosessen med egne hormoner, p-piller, graviditet eller kostholdsprodukter. Røyking påvirker derimot antallet egg negativt, og kvinner som røyker, kan komme fra ett til fire år tidligere i overgangsalder. 

				Det endokrine systemet, som lager hormonene våre, eldes dobbelt så fort som de andre systemene. Mye av hormonene østrogen, progesteron og ca. halvparten av testosteronet produseres i egglederne. Østrogen og progesteron er driverne bak menstruasjonssyklusen. Fra du går inn i puberteten og gjennom alle årene med menstruasjonssyklus vil hormonene stige og synke i takt med syklusen. Når du kommer i perimenopause, begynner dette å endre seg. Og når du har mistet alle eggene, vil du slutte å ha mensen. Eggstokkene kan klappe seg selv på skulderen for god innsats, og produksjonen av hormonene østrogen og progesteron stopper opp. Du går inn i menopause. Eggstokkene er likevel ikke «døde», de produserer fortsatt små mengder androgener (mannlige hormoner) som blir omdannet til en svak type østrogen (østron) i fettvev og binyrer. 

				Det er ikke bare menstruasjonen som forsvinner. Når den bortfaller, påvirker det resten av organismen. Visste du at vi har østrogenreseptorer over hele kroppen? Vi har det i muskulatur, ledd, hjerte, hjerne, øre og ja, overalt. Så når østrogennivået faller, påvirker det alle systemer og funksjoner i kvinnekroppen.

				De aller fleste trives med østrogen. Du har det inntil perimenopausen inntreffer og ting begynner å skje. Kanskje gjør du ennå det du alltid har gjort. Trener like mye, sover like mye, spiser like mye. Og likevel skjer det endringer. Buksene begynner å bli trange, og du kjenner deg ikke som deg selv i egen kropp. Du begynner å glemme, har hjernetåke. Likevel er det vanskelig å sette fingeren på det. Jeg er kanskje sliten, tenker du. Det har vært litt mye i det siste. Og du avfeier det.

				Hvordan vet jeg om jeg er i perimenopause?

				Tenk om vi hadde hatt en fasit på når hver enkelt er i perimenopause. Det hadde vært deilig, det! Dessverre har vi per i dag ingen god under-søkelse som kan fastslå om du er i perimenopause eller ikke. For de aller fleste begynner det hele i det stille. En gradvis endring som kan ta hele ti år. Derfor kan det være vanskelig å vite når man er der. 

				De fleste kvinner får flere symptomer. Jeg opplever at mange ikke aner at de har dem eller at de er relatert til perimenopause. Her en dag snakket jeg med en pasient. Hun var postmenopausal. Vi startet timen med at jeg spurte henne om hun hadde mange symptomer på overgangsalder. «Jeg har vært veldig heldig og har ikke noe særlig symptomer», var svaret hun ga meg. Jeg tenkte for meg selv: «Men du er faktisk her for et av symptomene, nemlig smerte ved samleie som har oppstått i denne perioden.» Jeg fortsatte å stille spørsmål: Sexlysten, er den der? «Nei, ikke like mye som før.» Energinivå? «Tja, jeg har hatt mer energi tidligere.» Hvis du tenker tilbake på hvordan du var for 10–15 år siden (i dette tilfellet til begynnelsen av perimenopause), hvordan føler du deg? «Vet du, det har vært rart, for i den perioden begynte jeg å føle at jeg ikke var helt meg selv.» Hvordan er søvnen din? «Jeg sover greit, men våkner oftere opp om natten og er våken i noen timer, det startet også for ca. ti år siden.» Muskel- og skjelettplager? «Ja, de siste årene har jeg begynt å få vondt her og der, og det flytter seg rundt.» 

				Jeg tror du kanskje skjønner hvor jeg vil hen. Alt dette kan være tegn på symptomer som er relatert til overgangsalder. Hos mange skjer det så gradvis at de ikke tenker over det. Livet ellers skjer, så dette har vel med det å gjøre, det også? Det kan være vanskelig å vite hva som er hva. Da er det ofte gøy å følge med på dem som mottar hormonbehandling med god effekt. De kan si at: «Nå har jeg faktisk lyst på sex igjen! Jeg trodde jeg hadde det, at jeg bare hadde vært sammen med samme person lenge, og du vet. Men så begynte jeg på hormoner, og plutselig var den der igjen! Det var ikke at jeg var lei eller ikke orket.» 

				Nå kan det selvfølgelig være litt av det siste også. Men det er utrolig hvordan hormoner påvirker oss! Mange opplever ulike typer symptomer som kan ha andre årsaker, men det slår ikke ut noe på ulike undersøkelser. Dette gjaldt Eivor, som fikk symptomer tidlig. Alle historier i denne boka er fra reelle personer, noen deler kun fornavn, andre hele navnet. 

				Eivor var 33 år gammel da hun begynte å få symptomer, men det skulle ta flere år før hun skjønte hva det var. Da hadde hun gått til legen lenge med ulike symptomer, men ingenting så galt ut på prøvene som ble tatt. På papiret var hun frisk, noe som var utrolig frustrerende når hun følte at noe ikke var som det skulle. Så leste hun en liste om symptomer på overgangsalder, og hun kunne krysse av på nesten alt. Hun var også oppmerksom fordi hennes egen mor hadde tidlig over-gangsalder og var kun 42 år gammel da hun kom i menopause. Likevel var hun blitt 39 år før de mistenkte perimenopause, og hun begynte på hormonbehandling. 

				Det hele startet diffust, og det var vanskelig å vite hva som var hva. Var det bare livet? Men så begynte temperaturen å øke litt, hun opplevde hjertebank, hjernetåke, verking i ledd og tørrhet i skjeden. Hun begynte å få økt verking i bryster, og PMS ble verre. Hun begynte på spiral for plagene, likevel økte de. Hun ble mer nedstemt, humøret endret seg, hun fikk mild depresjon og medisinsk angst. Hjertebanken ble verre, og det ble hjernetåken også. Hun strevde med å finne riktige ord og å huske navn. Hun sier det var verst det året hun var 33, ikke 40, som hun hadde trodd. Symptomene gjorde det så ille. Så begynte hun å få svettetokter. Syklusen under spiralen oppførte seg som en jojo. PMS-symptomene som hittil hadde fulgt syklusen i bakgrunnen, var mer uregelmessige. 

				Eivor skulle ønske hun hadde fått flere spørsmål. De ulike endringene blir en del av hverdagen og livet, for de sklir inn i alt annet. Det går over flere år, det er så diffust! Så hun savnet de direkte spørsmålene, hvordan de konkrete symptomene påvirket henne. Om andre symp-tomer hun ikke hadde skjønt hadde en sammenheng. Hun opplevde at hun bare hørtes sutrete ut. For det var jo i teorien småting hun tok opp, ikke noe alvorlig. Hun ble fortalt at hun måtte roe ned, legge listen lavere, at det bare var stress. Men det å bli møtt med spørsmål og interesse hadde hjulpet mye. Eivor fikk en følelse av at det ikke var noe galt på prøvene, så da var det vel bare hos henne det satt.

				I likhet med Eivor er det mange som opplever at de får ulike symptomer, uten at disse relateres til overgangsalderen. Å ha partner, barn, jobb og et for høyt stressnivå vil påvirke helsen; vi kan ikke skylde på hormonene for alt. Det er vanlig å ha mange utfordringer i denne perioden av livet som kan føre til symptomer på lista, men alt kan ikke legges på de utfordringene. Vi kvinner tåler enormt mye, og plutselig tåler vi mindre. Det er ikke alltid bare omstendighetene i livet som påvirker oss, ofte er det også hormonene. Mange opplever å bli satt på antidepressiver, sovetabletter eller andre lindrende medisiner uten at legen har vurdert om også hormoner kan spille en rolle. Kanskje kunne disse behandlingene vært unngått i noen tilfeller? 

				Jeg tror mange kjenner litt på symptomer, men tenker at vi får leve med dem. Så øker de litt i styrke, men det er så gradvis at du ikke merker det. «Jeg sover dårlig, men jeg hadde en stressende periode på jobb. Så var mamma syk. Det er en stund siden nå, men jeg er sikkert fortsatt litt stresset.»

				For mange sykdommer har leger en rekke symptomer de kan kontrollere en pasient for, og en blodprøve eller lignende tester kan bekrefte en eventuell mistanke. Det kan være enklere å finne ut av om man for eksempel har høyt blodtrykk eller diabetes. Når hormonene begynner å endres, er derimot symptomene mange. Og de er individuelle. Det vil si at du kan ha leddsmerter, tørre slimhinner i vagina, hodepine og søvnvansker, mens naboen din kan ha urinlekkasje, hjernetåke, vektoppgang og hetetokter. Og det er bare noen få av mange mulige symptomer. Og for å komplisere det ytterligere: Det er relativt store forskjeller mellom ulike etnisiteter. Dermed er det vanskeligere å krysse av noen bokser og stille diagnose. 

				Det er viktig å huske på at alle trenger en individuell tilnærming, vurdering og oppfølging. Informasjonen på de neste sidene er blant annet hentet fra metodebok i gynekologi om overgangsalder, retningslinjene til British Menopause Society (BMS) og NICE (National Institute for Health and Care Excellence, veiledning for NHS (National Health Service i England) og generelt helsevesen) NG23 (NICE Guideline Menopause) (2024).

				MYTE 1: Blodprøve kan vise om man er i perimenopause

				Som du ser på grafen , svinger østrogennivåene enormt i denne fasen; de kan være lave den ene dagen og skyhøye den neste. Derfor vil det å ta en blodprøve for å undersøke nivået av østrogen eller folikkelstimulerende hormon (FSH) ikke gi et dekkende bilde av hvor du er i denne fasen; den kan vise at du har både høyt og lavt nivå. I tillegg svinger hormonnivåene gjennom syklusen. En blodprøve blir derfor et øyeblikksbilde. 

				Blodprøve bør likevel tas for å sjekke at du ikke har en annen underliggende årsak for symptomene dine. Det bør også tas før 45-årsalder ved symptomer. Da bør den tas mellom dag 2 og 4 i syklusen og måle LH, FSH og østradiol.

				En blodprøve vil også vise at du er i menopause/postmenopause. Altså bekrefte at menstruasjonen har opphørt; da vil hormonnivåene være stabilt lave.

			

		

		
			
				Blodprøver det kan være lurt å ta i denne perioden: 

				Tsh/T4 (stoffskifte)

				vitamin D og B

				jern/ferritin

			

		

		
			
				Hb (hemoglobin, blodprosent)

				testosteron 

				Hb1aC (gjennomsnittlig langtidsblodsukker)

			

		

		
			
				MYTE 2: Nivå av egg kan vise om man er i perimenopause

				Nivået av egg er ingen sikker indikasjon på hvor man er i denne fasen. Hvor mange egg som forberedes og mistes hver måned, kan variere inn-byrdes og fra kvinne til kvinne. Det gir heller ikke et godt bilde å se med ultralyd hvor mange egg du har for øyeblikket. Du kan ha flere egg opptil det aller siste. Likevel kan et lavt antall follikler (AFC) peke i retning av perimenopause, da det er vist at lav AFC er forbundet med menopause innen ca. sju år. Lave verdier kan ikke si om du er i perimenopause, men lave verdier av AFC og AMH (Anti-Müllerian hormon) kan gi en indikasjon sammen med andre tegn. Follikler er en væskefylt blære i eggstokken som passer på eggcellen. Den produserer østrogen under modningsprosessen. 

				AMH-test er en blodprøve som brukes for å se hvor mange egg kvinnen har akkurat nå, og hvor stor eggreserven hennes er. Den kan indikere fertiliteten nå og fremover. Den kan ikke vise om man er i perimenopause, men den kan være en indikasjon på om man har forhøyet risiko for tidlig perimenopause. 

				Gynekolog Sofie Lier Godø sier at det kan være lurt å kartlegge syklusen sin med symptomer i noen måneder før man går til undersøkelse hos gynekolog. Dette gjør det enklere å vurdere hva årsaken til symptomene er. Det bør også gjøres en helhetsvurdering av fysisk og psykisk helse og hvilke tiltak som vil være aktuelle. Det er dine opplevelser av hvordan symptomene påvirker livskvaliteten, som avgjør om du skal tilbys behandling. Utenom når det selvfølgelig er noen medisinske årsaker til at du ikke kan få det.

				Ulike etnisiteter

				Det er ikke sånn at menopause inntreffer i samme alder hos alle. For etnis-ke nordmenn er gjennomsnittsalderen for menopause 52,3 år. Men det er store forskjeller mellom etnisiteter. For hvite kvinner i Europa er gjennom-snittsalderen 51 år, for kvinner i Europa med bakgrunn fra Afrika, Asia og Midtøsten kan gjennomsnittsalderen være mellom 48 og 50 år. Kvinner fra Sør-Asia er de som kommer tidligst i menopause. For indiske kvinner er gjennomsnittsalderen 46,2 år. For kinesiske kvinner er gjennomsnitts-alderen 48,5 år, for iranske 47 år, japanske 49 år, for kvinner fra Uganda var gjennomsnittsalderen 45 år, nigerianske og ghanesiske kvinner 48 år og for koreanske kvinner 49 år. Også hvilke symptomer man plages mest av, varierer mellom etnisitetene, og afrikanskamerikanere har blitt rapportert å ha de mest alvorlige og langvarige symptomene. Asiatiske kvinner rapporterer om færre hetetokter og mer smerte ved samleie, utmattelse og muskel- og leddsmerter sammenlignet med hvite europeere. Asiatiske kvinner som bor i Nord-Europa, ser dessuten ut til å få osteoporose tidligere. Det er altså store ulikheter mellom etnisiteter, både i forhold til når menopause er og hvilke symptomer vi får.

				Kan det være noe annet?

				Endringer i symptomer kan også skyldes problemer med stoffskifte, noe som bør sjekkes. Stoffskiftet er vår indre motor som omdanner mat og drikke til energi i kroppen, som bygger celler og bidrar til at vi kvitter oss 

				med avfallsstoffer. Hvor fort motoren går, styres av hormoner fra skjold-bruskkjertelen. Dersom det produseres for lite hormoner, går motoren tregt og vi kan for eksempel føle oss mer slitne, trøtte, fryser mer, forstoppelse, får hjernetåke, muskelsmerter, uregelmessig menstruasjon, depresjon og vi legger lettere på oss. Stoffskiftet er lavt. Dersom det produseres for mye hormoner, går motoren for fort. Vi kan for eksempel føle oss rastløse, ha hjertebank, hyppig/løs avføring, søvnproblemer, uregelmessig menstruasjon, indre uro eller angst og gå ned i vekt. Stoffskiftet er høyt. Alle de nevnte symptomene på høyt og lavt stoffskifte er også aktuelle ved perimenopause, så også stoffskiftet bør sjekkes, i det minste for å utelukke. 

				Også Relative Energy Deficiency in Sport (RED-S) er en tilstand hvor man kan få symptomer som ligner på menopausesymptomer. Dette er noe man kan få ved for lite inntak av mat ved høyt aktivitetsnivå. Menstruasjonen blir ofte uregelmessig eller helt fraværende. 

				I tillegg kan både lavt jernnivå og lavt ferritinnivå gi symptomer som ligner på symptomer i perimenopause. Ferritin er et protein som lagrer jernet i cellene våre, mens jernet er det som transporterer oksygen rundt i kroppen. Når vi måler ferritin, måler vi hvor fulle jernlagrene er. Synkende S-ferritin vil være den første indikasjonen dersom du holder på å utvikle jernman-gel. Normalområdene for kvinner er egentlig på 15–200 ug/l. Ny forskning viser til at anbefalingene bør endres til at nedre nivå er 50 ug/l for kvinner og at man bør ta tilskudd av jern under dette. En av årsakene er at kliniske studier har vist at målinger under dette kan gi fatigue. Det anbefales at kvinner bør ligge mellom 50–200 ug/l. 

				Det er opp til legen å utelukke andre årsaker. 

				Jeg føler meg ikke som meg selv

				Den beste måten å finne ut av om man er i perimenopause på er å ta for seg symptombildet. Det er nyttig å vite hva ens egen grunnlinje er, altså hvordan menstruasjonssyklusen er. Hva er det som er normalt for akkurat deg? Vi er alle ulike individer, og derfor vil vi ikke oppleve denne perioden likt. Ikke sammenlign deg med andre. Sammenlign deg med deg selv. 

				Fra ca. 35-årsalder kan det være nyttig å vite hva som er vanlig for akkurat deg. Logger du syklusen din, og da ikke bare selve menstruasjonen, men også psyken og fysiske tegn, vil du i løpet av noen måneder kunne se tydeligere om symptomene dine er relatert til perimenopause. Da kan du enklere legge merke til små variasjoner. Kanskje er de ikke så diffuse som du tror. Den ene måneden var det relatert til stress rundt jobb, men neste måned var roligere og du hadde likevel symptomene. Selv om uregelmessig-hetene kan ligge innenfor et generelt normalområde, kan det likevel være tegn hos deg på at noe er i endring. Ta med loggen og vis den til legen når du skal ta det opp. Selvfølgelig er det ikke alt som kan forklares med perimenopause, og andre undersøkelser og tester bør også gjøres.

				Det kan også lette deg for eventuell nervøsitet rundt symptomene, for det er ikke uvanlig å lure på om de kan være tegn på at noe er alvorlig galt. Selvfølgelig skal det også undersøkes dersom man mistenker at det er en sykdom som gir symptomene, men det å ha mer kontroll kan gi deg oversikt og dermed mer ro. Oversikt over egne symptomer vil forhåpentlig føre til at du tar deg selv mer på alvor, og det igjen kan gi motivasjon til å iverksette tiltak for å lette på symptomene.

				Så hva er det første mange kvinner kjenner på ved perimenopause? Det veldig mange forteller om, er at de ikke føler seg helt som seg selv. Noe er annerledes, men de klarer ikke riktig å sette fingeren på det. Noen opplever å få et nervøst sammenbrudd. Plutselig angst eller store humørsvingninger, hvor de gråter det ene sekundet og er sinna det neste. Noen opplever å bli litt apatiske eller flate.

				Hvordan skal jeg vite hva som er hvaom jeg går på hormonprevensjon? 

				P-piller

				Her kan det være mer komplisert, for p-piller vil gjøre bortfallsblødningene jevne, selv om eggstokkenes produksjon av hormoner har begynt å endre seg i bakgrunnen. Bivirkninger av p-piller kan også sammenfalle med symptomer på perimenopause. Du kan likevel begynne å få symptomer på perimenopause, som tørrhet i skjede, urinlekkasje og smerter i muskel- og skjelett.

				Tips til hva du kan gjøre hvis du går på p-piller: 

				Logg symptomer gjennom «syklusen» din. Selv om p-piller kan dempe symptomene, kan de likevel forverres eller oppstå for første gang. Finn grunnlinjen her også, så er det lettere å se endringer. 

				Er du over 45 år? Da kan du tenke at du mest sannsynlig begynner å nærme deg perimenopause.

				Når kom mor, mormor, søstre og tanter i perimenopause? Snakk med dem du har mulighet til å snakke med, men husk at ikke alle har nok kunnskap til å gi et ordentlig svar. 

				Gå av prevensjon i en periode (husk kondom) for å finne status på syklusen og symptomene dine. Bruker du prevensjonen som behandling? Gjør dette i samråd med legen din. 

				Symptomer som nattesvette og hetetokter kan være enklere å oppdage på prevensjon.

